Marikana-mynwerkers stel reuse-eis inOnrus in Marikana, Augustus 2012 “Ons het eise ingestel rakende die voorval waarin drie mense geskiet en gewond is op 10 Augustus 2012. Ons het ŉ eis ingedien rakende die twee mense wat op 11 Augustus geskiet is. Ons wil hê die National Union of Mineworkers (NUM) moet hulle betaal,” het adv. Dali Mpofu, wat die mynwerkers verteenwoordig wat in hegtenis geneem en beseer is, gesê. Mpofu het gesê die eise is teen die minister van polisie, die NUM en Lonmin ingedien. “Ons het eise vir 336 mense ingedien. Dit sluit die werkers in wat op 16 Augustus 2012 beseer en in hegtenis geneem is. Ons wil ook hê dat die bevindings van die Farlam Kommissie van Ondersoek hersien moet word.” Minstens 44 mense is dood tydens ŉ gewelddadige staking by Lonmin se Marikana-myn in Augustus 2012. Nagenoeg 28 000 mynwerkers het gestaak en op ŉ salaris van R12 500 aangedring. Op 16 Augustus 2012 is 34 mynwerkers deur die polisie doodgeskiet. Tien mense, onder wie twee polisiebeamptes en twee veiligheidswagte van Lonmin, is in die voorafgaande week doodgemaak.